MOKANDA NA PAULO NA MIBALE EKOMELAKI YE
Mbɔte na ngai Paulo, Ntoma na Masiya Yesu mpɔ na mokano na Njambe ete násakola Nsango Malamu na bomɔi bojali kati na Masiya Yesu, na yɔ Timɔte, mwana na ngai na bolingo. 2 Ngɔlu, na mawa, na kimia, kouta na Njambe Tata, na Masiya Yesu Nkolo na biso, éjala na yɔ.
3 Nayokeli Njambe eboto, (nakosalelaka ye na lisɔsɔli mpetɔ, lokola esalaki bankɔkɔ), wana ekokanisa ngai yɔ na bisengeli na ngai butu na moi, lokola ekosalaka ngai ntango yɔsɔ. 4 Awa, ekokanisaka ngai mpisoli na yɔ, mposa ejali na ngai mingi na komɔna yɔ, na ntina ete násepela na esengɔ. 5 Nasili kojua ekaniseli na kondima na yɔ na sɔlɔ, oyo ejalaki na nkɔkɔ na yɔ mwasi Loidi liboso, mpe na mama na yɔ Yunike na nsima; oyo mpe nasili kondimisama ete ejali kati na yɔ.
6 Na ntina yango najali kokanisela yɔ ete ópelisa mɔtɔ na likabo na Njambe lijali kati na yɔ mpɔ na kotia na mabɔkɔ na ngai. 7 Mpɔ ete Njambe apesi biso molimo na kɔikɔi te, kasi molimo na nguya mpe na bolingo mpe na makanisi malamu. 8 Na bongo óyoka nsɔni na ntina na matatoli na Nkolo te, na ntina na ngai mokangami na ye mpe te, kasi óyokana mpasi mpɔ na Nsango Malamu na ngai elɔngɔ, pelamɔkɔ Njambe akopesa nguya. 9 Ye Njambe abikisi biso, abiangi biso na ebiangeli na bule, na motindo na misala na biso te, kasi na motindo na mokano na ye mɔkɔ na liboso, na ngɔlu epesemeli biso kati na Masiya Yesu na liboso, naino ejalaki ntango te. 10 Ngɔlu yango esili kobima polele sasaipi mpɔ na komɔnana na Mobikisi na biso Masiya Yesu, oyo asilisi kufa mpe abimisi bomɔi, na ejangeli na kopɔla, kati na moi mpɔ na Nsango Malamu. 11 Ngai natiami mosakoli na Nsango Malamu yango, na Ntoma, na Molakisi. 12 Na ntina yango najali koyoka mpasi na makambo oyo, kasi najali koyoka nsɔni te. Mpɔ ete nayebi oyo nasili kondimela, mpe nandimisami ete akoki kobatela yango etii ngai na mabɔkɔ na ye kino Mokɔlɔ yango.
13 Ójua mwango na makambo malamu masili yɔ koyoka na monɔkɔ na ngai, kati na kondima, na bolingo, na Masiya Yesu. 14 Mpɔ na Molimo Mosanto oyo akojalaka kati na biso, óbatela elɔkɔ yango malamu esili kotiama na mabɔkɔ na yɔ.
15 Oyebi ete bato yɔsɔ kati na Asia bapengweli ngai; kati na bango Fugele na Elemɔkene. 16 Nkolo áyokela ndako na Onesifɔlɔ mawa, mpɔ ete mbala mingi ayikisaki ngai mpiko mpe ayokaki nsɔni na ntina na minyɔlɔlɔ na ngai te; 17 kasi wana ejalaki ye na Loma alukaki ngai na etingia mpe ajuaki ngai. 18 Nkolo ápesa ye njela na kojua mawa mboka na Nkolo na Mokɔlɔ yango. Yɔ mɔkɔ oyebi na malamu makambo yɔsɔ masalelaki ye ngai na Ɛfese.
Toli mpɔ na Timɔte
Na bongo mpɔ na yɔ, mwana na ngai, ókemba na ngɔlu ejali kati na Masiya Yesu. 2 Mpɔ na makambo mayoki yɔ na monɔkɔ na ngai na miso na matatoli mingi, ópesa yango na mabɔkɔ na bato na sembo, baoyo bakobɔnga mpɔ na kolakisa bamosusu. 3 Ósangana na ngai na koyoka mpasi lokola mobuni malamu na Masiya Yesu. 4 Moto oyo ajali kobuna akomibulunganisaka na makambo na bomɔi oyo te, ete ásepelisa mobunisi na ye. 5 Sɔkɔ moto akobuna na masano akojua motole bobele sɔkɔ akobuna na motindo mokoki. 6 Ekoki ete motimoli oyo asali mosala ájua likabo na mbuma liboso. 7 Ókanisaka yango ejali ngai koloba, mpɔ ete Nkolo akopesa yɔ mayele na koyeba makambo yɔsɔ ntina.
8 Óbosanaka te ete Yesu Masiya asili kosekwa na bakufi, ye moto na libota na Dawidi, lokola ejali kati na Nsango Malamu na ngai. 9 Mpɔ na Nsango Malamu yango najali kojua mpasi, ee mpasi na minyɔtɔ, lokola moto na makambo mabe ; kasi Maloba na Njambe masili kokangama te. Yango wana najali koyikela makambo yɔsɔ mpiko mpɔ na Bapɔnami; 10 na ntina ete bango mpe bájua lobiko lojali kati na Masiya Yesu, na nkembɔ na seko ntango mɔkɔ. 11 Oyo likambo na sembo: Sɔkɔ tokufaki na ye esika mɔkɔ, tokojua bomɔi na ye esika mɔkɔ. 12 Sɔkɔ tokoyika mpiko, tokojala mikonji na ye esika mɔkɔ. 13 Sɔkɔ tokoangana ye, ye mpe akoangana biso. Sɔkɔ tokotika kondima, ye akoumela sembo, akoki komiangana te.
14 Ókanisela bato makambo oyo, kolakaka bango makasi na miso na Njambe ete bábunaka na maloba te, mpɔ etumba na maloba ekosunga lisungi te, nde ekobebisa bayoki na yango. 15 Ótia makasi mpɔ na komisembola na miso na Njambe, mosali oyo abɔngi, oyo akoyoka nsɔni te nde akosembola maloba na sɔlɔ. 16 Ópengwela bilobaloba na mpamba, mpɔ ete bato na yango bakoleka na kotiola Njambe, 17 mpe maloba na bango makolia lokola mpota. 18 Umenai na Filete bajali bongo, baoyo bapengwi na makambo na sɔlɔ, kolobaka ete lisekwa esili kokoma, babebisi mpe kondima na bamosusu.
19 Moboko makasi na Njambe ekangami ngwi, ejali na Likomi ete:
Yawe ayebi bato na ye.
Mpe ete:
Batangi na nkombo na Yawe bátangwa na bokesene.
20 Na ndako monene bilɔkɔ bijali bobele na wɔlɔ na palata te, kasi na mabaya mpe na mbele ; mosusu mpɔ na misala kitɔkɔ, mosusu mpɔ na misala mpamba. 21 Na bongo sɔkɔ moto mɔkɔ akomipetɔla na makambo yango, akojala elɔkɔ mpɔ na misala kitɔkɔ, esili kobulama, mpe kobɔnga mpɔ na Nkolo, mpe koselingwa na misala malamu yɔsɔ.
22 Nde ókimaka mposa na bolenge, óbenganaka boyengebene na kondima, na bolingo, na kimia, esika mɔkɔ na baoyo bako- biangaka nkombo na Nkolo kati na mitema mpetɔ. 23 Ópengwaka na ntembe na bolema na bato bayekoli makambo te, mpɔ oyebi ete ikoyeisa koswana. 24 Nde ekoki ete moombo na Nkolo áswanaka te, kasi ájala na kimia kati na bato yɔsɔ, molakisi na mayele, moto na koyikela makambo mabe mpiko. 25 Alakisa batemeli na ye na bopɔlɔ, ete mbele Njambe akopesa bango kobongola na motema, ntina ete báyeba makambo na sɔlɔ, 26 básembwa lisusu mpɔ na kobima na motambo na Satana, ata sasaipi basili kokangama na ye ete básala mokana na ye.
Nde óyeba boye, ete na mikɔlɔ na nsuka ntango makasi ikoya. 2 Mpɔ ete bato bakojala balingi na njoto na bango mpenja, balingì na misɔlɔ, bamikumisi, balolendɔ, batuki. Bakojala batioli na baboti, bajangi na eboto, bato na bosɔtɔ, 3 bajangi na boboto, bajangi na mawa, batɔngi, bato bayebi kokanga mitema te, bangali, bayini na makambo malamu, 4 basengenyi, bato na wayawaya, bato babimbi na ngambó, balingi na makambo na esengɔ nde balingi na Njambe te. 5 Bakojala na lolenge na bijaleli na bato na Njambe nde bakoboya nguya na yango. Ópengwaka na baoyo mpe. 6 Mpɔ ete bato bajali na kati na bango, baoyo bakokɔtaka na ndako, bakokangaka bilema basi baoyo basili kojua mokumba na masumu mpe bakokambamaka na mposa na mitindo mingi ; 7 basi yango bakoyekolaka ntango yɔsɔ, nde bakokokaka kokoma koyeba makambo-na-sɔlɔ ntina sɔkɔ moke te. 8 Pelamɔkɔ Yane na Yambele batemelaki Mose, bobele bongo mpe baoyo bakotemelaka makambo-na-sɔlɔ, mpɔ bajali baoyo basili kobeba na makanisi na bango, mpe na ntina na bindimeli babɔngi te. 9 Kasi bakotambolaka lisusu te, mpɔ ete bolema na bango ekojala polele na bato yɔsɔ, lokola bolema na mibali yango mibale.
10 Nde mpɔ na yɔ, óbilaka penepene na mateyo na ngai, na bijaleli na ngai, na mwango na ngai, na kondima na ngai, na motema na ngai petee, na bolingo na ngai, na mpiko na ngai, 11 na minyɔkɔ na mpasi na ngai mibimela ngai na Antiɔkia, na Ikɔni, na Lusutula. Oyebi motindo na minyɔkɔ mijuaki ngai, mpe ete Nkolo abikisaki ngai kati na yango yɔsɔ. 12 Ɛe, bato yɔsɔ baoyo bajali na mposa na bijaleli na bato na Njambe kati na Yesu Masiya, bakonyɔkɔlama. 13 Nde bato mabe, na bakosi, bakoleka na mabe, bakojimbisa mpe bakojimbisama.
14 Nde yɔ óumela kati na makambo mayekoli yɔ mpe mandimisami yɔ, mpɔ oyebi sɔkɔ oyekolaki yango na monɔkɔ na banani. 15 Oyebi mpe ete longwa na bomwana, osili koyeba Makomi na Njambe makoki na kopesa yɔ mayele mpɔ na lobiko na njela na kondimela Masiya Yesu. 16 Makomi yɔsɔ mapemami na mpema na Njambe mpe makoki mpɔ na mateyo, mpɔ na kopamela, mpɔ na kosembola, mpɔ na kolakisa boyengebene, 17 na ntina ete moto na Njambe ákoka nye ye mɔkɔ mpe mpɔ na misala malamu yɔsɔ.
Najali kolaka yɔ na miso na Njambe mpe na miso na Masiya Yesu oyo alingi kosambisa bato na bomɔi na bakufi, nakolaka yɔ mpe na Komɔnana na ye, na Bokonji na ye: 2 Ósakola Maloba na Njambe, óselingwa na bilaka malamu mpe na bilaka malamu te. Ólimbola ntina, ópamela, ópesa toli, na motema petee na kolakisa. 3 Mpɔ ete elaka ekoya wana ekoyikela bango mateyo malamu mpiko te, kasi mpɔ na konyɔmitisa matoi na bango, bakomijuela ebele na milakisi pelamɔkɔ ejali bango mpenja na mposa; 4 bakopengwa na koyoka makambo-na-sɔlɔ, bakobongwa koyoka misapo na mpamba. 5 Nde yɔ ómisenjela na makambo yɔsɔ, ókanga motema kati na mpasi, ósala mosala na mosakoli na Nsango Malamu, ókokisa lotomo na yɔ nye.
6 Mpɔ na ngai, najali naino kosopana lokola mbeka, mpe elaka na kolongwa na ngai esili kobelema. 7 Nasili kobuna etumba malamu, nasilisi njela na kotambola, nasili kobatela Bindimeli. 8 Longwa sasaipi motole na boyengebene ebombameli ngai, oyo Nkolo, Mosambisi na sembo, akopesa ngai na Mokɔlɔ yango, nde bobele ngai te kasi bango yɔsɔ basili kolinga Komɔnana na ye.
Maloba na Nsuka
9 Ótia motema makasi mpɔ na kokoma awa na ngai nɔki. 10 Mpɔ ete Dema atiki ngai, mpɔ alingi ekeke oyo, mpe akei na Tesalɔniki. Keleseke akei na Galatia, Tito akei na Dalamatia. 11 Bobele Luka ajali na ngai elɔngɔ. Kamata Malako, mpe wana ekoya yɔ, kamba ye mpɔ akojala mpɔ na lisungi malamu na lotomo na ngai. 12 Natindaki Tukiki kuna na Ɛfese. 13 Wana ekoya yɔ, nata mokoto motikaka ngai na Toloa na ndako na Kalapa, nata mpe mikanda, kasi nata mposo na kokoma liboso na yɔsɔ.
14 Alesandala, mosali na bibende, abimisi likunya mingi epai na ngai. Tika ete Nkolo ápesa ye libonja na misala na ye. 15 Yɔ mpe ókeba na ye, mpɔ ete atemeli mateyo na biso mingi mpenja.
16 Na kosamba na ngai na liboso moto te ajalaki epai na ngai, kasi bato yɔsɔ batiki ngai. Étangamela bango te. 17 Nde Nkolo atelemaki epai na ngai mpe akembisaki ngai, na ntina ete na monɔkɔ na ngai Esakweli ésakolama mingi mpenja mpe Bapakano yɔsɔ báyoka yango; nabikisamaki mpe na monɔkɔ na nkɔsi. 18 Nkolo akobikisa ngai na misala mabe yɔsɔ mpe akokomisa ngai na malamu kati na Bokonji na ye na Likolo. Na ye nkembɔ libela na libela, bobele bongo.
19 Pesa mbɔte na Pisika, na Akula, na bato na ndako na Onesifɔlɔ. 20 Elasata aumelaki na Kɔlinti ; natikaki Tɔlɔfimi na Mileti na bokɔnɔ. 21 Ótia motema na koya liboso na mikɔlɔ na malili. Yubulu, na Pude, na Lini, na Kulaudia, na Bandeko yɔsɔ batindeli yɔ mbɔte.
22 Nkolo ájala na molimo na yɔ. Ngɔlu éjala na bino.
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn